Drága Tizenkettedikesek!

Az ember néha elgondolkodik azon, hogy merre tart az útja. Minden ember más, minden embernek megvan a maga élete, a maga célja. Ezelőtt pár évvel lehet, arra vágytál, hogy megérezd az első szerelem ízét, majd hogy a jegyeid jók legyenek. Majd rájöttél, hogy a szerelem amit vártál, nem mindig olyan, mint amilyennek megálmodtad, rájöttél, hogy -ahogy mondta egy régi diák- az ötösnél nincs jobb jegy, csak nagyobb. Rájöttél, hogy a dolgok és az emberek nem csak feketék, vagy fehérek.

 Most mi a cél? Lehet az, hogy végre túl legyél mindenen? Most kicsit máshogy, de ez a nap rólad szól. Az megtörténhet, hogy nem lesz körülötted annyi és annyi ember, aki eláraszt szebbnél szebb virággal, jókívánsággal és öleléssel, de ennek ellenére azt kívánom, hogy éld meg, nem csak ezt a napot, hanem mindet. Éld meg, úgy, hogy szerezz örömet magadnak és másnak. Örülj annak, hogy habár most nem a szoros öleléssel, de a szívben élő szeretettel és ragaszkodással élheted meg ezt az ünnepet, ami akkor is a tied, ha a körülmények nem is olyanok, mint régen.

Megtanultál sok mindent, nem csak írni és olvasni, megtanultál élni, szeretni és dolgozni. Megtanultad azt, hogy mások vagyunk, de mégis valahol egyformák. Ebben a 4 évben ismertél meg olyan embereket, akik nélkül ma el sem tudnád képzelni az életedet. Olyan emlékeket szereztél, amilyenekre régebben gondolni sem mertél. Tedd szebbé a jelent, hogy a jövődet is jobbá tudd tenni! Hidd el, hogy ami ködösnek látszik, az nem sokára kristálytisztán fog előtted ragyogni. Légy olyan ember, aki árnyékot ad, aki fényt hoz, és aki akkor is mellettünk van, ha nem látjuk. Lépj előre, de maradj meg ugyanannak, aki vagy. Maradj az, aki minden ismerőst megölel, akivel találkozik.

Az, aki képes egy Moszkvában átbulizott éjszaka után másnap egész nap tanulni, Zabis programokat tartani, segíteni a házimunkában, dolgozni, vagy egy barátot vigasztalni, aki éppen nem bírja egyedül. Az, aki darabot rendez, s ha kell, játszik is. Az, aki minden fesztiválon részt vesz, és az, aki a 30y koncerten első sorban énekel. Az, aki egy egész csoportot elkísér Váradról Pestre, majd vissza egy „zabis megbesz” miatt. Az, aki kitakarítja a DT előtti részt, amikor senki sem vállalja. Maradj az, aki mindenkit meg tud nevettetni, még a legrosszabb pillanatokban is. Maradj motiváció mások számára. És maradj az, aki tűzbe tenné azokért a kezét, akik számodra fontosak.

 Átlátszik a szívünk, mer` atlétánk nincsen,

 a szél a szoknyákat fölfújja a gerincen.

Viszonylag nagy bajom van a szerelemmel:

hogy rövidebb a fonál, mint amíg tart az ember.

 Márton Ágnes, 11.A